Polisie soek groep wat winkelsentrum plunder | Maroela Media
Die skade aan die Acornhoek-winkelsentrum in Mpumalanga nadat 'n groep verdagtes toegeslaan het. (Foto: RIOT & ATTACK info South Africa/Twitter)
Die polisie in Mpumalanga is op die spoor van 'n groep gewapende verdagtes wat Vrydag 'n winkelsentrum in Acornhoek geplunder het.
Minstens 15 winkels is geraak deur dié plundertog in die vroeë oggendure.
Kol. Donald Mdhluli, woordvoerder van die polisie, sê veiligheidsbeamptes het vanoggend die polisie ontbied kort nadat 'n groep verdagtes omstreeks 02:00 op die Acornhoek-winkelsentrum toegeslaan het.
Die polisiebeamptes het hulle na die winkelsentrum gehaas en op pad daarheen verskeie geweerskote vanuit verskillende rigtings gehoor en die hulp van nóg polisiebeamptes ingeroep.
Die verdagtes het egter met die polisiebeamptes se aankoms reeds op die vlug geslaan.
Mdhluli sê 'n voorlopige ondersoek toon die verdagtes het 'n deur afgebreek om toegang tot die winkelsentrum te verkry.
Verskeie items is uit winkels in die winkelsentrum gesteel terwyl plofstof na bewering gebruik is om toegang tot kontant in die kitsbanke en winkelsentrum se kluise te verkry.
Die verdagtes kon die polisie ontduik en het met die gesteelde items en 'n onbekende bedrag kontant op die vlug geslaan.
Dit is nie duidelik na hoeveel verdagtes die polisie soek nie.
Lt.genl. Semakaleng Manamela, provinsiale polisiekommissaris, het intussen die voorval veroordeel en beveel dat die verdagtes so gou moontlik aangekeer word.
Manamela het ook lede van die publiek gemaan om geen vermoedelik gesteelde items te koop of te aanvaar nie, maar eerder die polisie te ontbied.
Enigiemand met inligting rakende die voorval word versoek om die plaaslike polisiestasie se bevelvoerder, lt.kol. Albert Manzini, by 082 318 9925 te bel of die StopMisdaadnommer by 08600 10111 te skakel.
Dit lyk my hulle het genoeg tyd gehad om verwoesting te saai voordat SAPS opgedaag het.
Het elke plek in die sentrum nie ook n alarm nie?
Waar is al die kameras?
Waar was die sekuriteit toe dinge gebeur het(seker geslaap as daar was)?
Lgg ek nou vir daai duur roller door.
Hulle lyk nie eens haastig nie. Amper asof hulle weet polisie vat lank om daar uit te kom en hoeveel tyd hulle het